Papersnake/gushiwen huggingface dataset:
梅三首
曾丰（宋代）

太清储气置南荒，非我閒生谁足当。
瘦可以风饶道骨，白难为月饱神光。
宁教大庾有山色，莫管长安无国香。
驿使借令不相外，孤芬未必合群芳。
雕赋
杜甫（唐代）

当九秋之凄清，见一鹗之直上。以雄才为己任，横杀气而独往。梢梢劲翮，肃肃逸响；杳不可追，俊无留赏。彼何乡之性命，碎今日之指掌。伊鸷鸟之累百，敢同年而争长？此雕之大略也。

若乃虞人之所得也，必以气禀玄冥，阴秉甲子；河海荡潏，风云乱起；雪冱山阴，冰缠树死。迷向背于八极，绝飞走于万里。朝无所充肠，夕违其所止；颇愁呼而蹭蹬，信求食而依倚。用此时而椓杙，待弋者而纲纪；表狎羽而潜窥，顺雄姿之所拟。欻捷来于森木，固先系于利觜；解腾攫而竦神，开网罗而有喜。献禽之课，数备而已。

及乎闽隶受之也，则择其清质，列在周垣；挥拘挛之掣曳，挫豪梗之飞翻。识畋游之所使，登马上而孤骞。然后缀以珠饰，呈于至尊。抟风枪累，用壮旌门。乘舆或幸别馆、猎平原，寒芜空阔，霜仗喧繁。观其夹翠华而上下，卷毛血之崩奔；随意气而电落，引尘沙而昼昏。豁堵墙之荣观，弃功效而不论。斯亦足重也。

至如千年孽狐，三窟狡兔；恃古冢之荆棘，饱荒城之霜露。回惑我往来，趑趄我场圃。虽有青骹载角，白鼻如瓠；蹙奔蹄而俯临，飞迅翼而遐寓。而料全于果，见迫宁遽；屡揽之而颖脱，便有若于神助。是以哓哮其音，飒爽其虑；续下鞲而缭绕，尚投迹而容与。奋威逐北，施巧无据；方蹉跎而就擒，亦造次而难去。一奇卒获，百胜昭著。夙昔多端，萧条何处。斯又足称也。

尔其鸧鸹凫鶂之伦，莫益于物，空生此身。联拳拾穗，长大如人。肉多奚有，味乃不珍。轻鹰隼而自若，托鸿鹄而为邻。彼壮夫之慷慨，假强敌而逡巡。拉先鸣之异者，及将起而遄臻。忽隔天路，终辞水滨。宁掩群而尽取，且快意而惊新。此又一时之俊也。

夫其降精于金，立骨如铁；目通于脑，筋入于节。架轩楹之上，纯漆光芒；掣梁栋之间，寒风凛冽。虽趾蹻千变，林岭万穴；击丛薄之不开，突杈丫而皆折，此又有触邪之义也。

久而服勤，是可呀畏。必使乌攫之党，罢钞盗而潜飞；枭怪之群，想英灵而遽坠。岂比乎？虚陈其力，叨窃其位，等摩天而自安，与抢榆而无事者矣？

故不见其用也。则晨飞绝壑，暮起长汀；来虽自负，去若无形。置巢嶻嵲，养子青冥。倏尔年岁，茫然阙庭。莫试钩爪，空回斗星。众雏傥割鲜于金殿，此鸟已将老于岩扃。
次韵张姑夫感旧
晁说之（宋代）

用旧为邦不务新，舜琴何事有埃尘。
焚香秘殿期王母，跃马荒郊访异人。
尔保丘园为尔土，吾怜盗贼本吾民。
四愁不及一枝赋，谁许张衡社稷臣。
丁未昏 其二
释行海（宋代）

极目东南王气浮，雨馀春色满皇州。看花不饮翻如醉，听角无心亦自愁。

吴越是非残客梦，山川今古白人头。殷勤更向楼中望，只有孤云得自由。
资水桥
张方（宋代）

二里桥头车马行，灵龟背后玉龙横。涨泷往日惊河伯，砥柱千年要石兄。

资水右旋江会合，天台西直卦文明。吾心怵惕便施手，事所当为无问名。
林中丞念堂与予夙有心期卒于姑苏挽之
庞尚鹏（明代）

十载相期赋远游，一朝离恨付江流。埋轮南国心犹壮，建节东吴志未酬。

义薄皇天须自信，名高青史复何求。冲星夜拂龙泉剑，应有寒光射斗牛。
颂古十一首
释普济（宋代）

肩担口叫，晓夜撑船。
道路各别，养家一般。
晚发关山
郑獬（宋代）

烛前行客捲征衣，路转平林入翠微。家在白云乡里住，人从明翠岭边归。

来时未见梨花破，别后方惊燕子飞。绿树连阴十三驿，从今归梦到家稀。
送章通判
刘克庄（宋代）

半刺已官尊，常时读鲁论。
身居恭叔里，心在晦翁门。
贫士来遮路，诗人送出村。
君能齐得丧，何必恋华轩。
七月七日晚步园中见落叶如积感而作
张耒（宋代）

东园久不到，落叶曲池平。
摇落遽如许，岁时真可惊。
衡茅望故里，渔钓寄余生。
放逐逢艰岁，藜羹未敢轻。
三月十七日以檄出行赈贷旬日而复反自州门至
赵蕃（宋代）

参军出郭匪幽寻，使者移文播德音。
石蒜榆皮那得饱，刀耕火德岂能任。
义仓政尔因饥发，赈历兹焉遣吏临。
比屋故知难户晓，分行聊得尽吾心。
思京口戏周器之
王令（宋代）

江南别日醉方醺，贪爱青天带水痕。
忘却碧山归路直，误投浮世俗尘昏。
终期散发江边钓，当有渔舟日系门。
但恨故人犹喜仕，他时胸腹未堪论。
浪淘沙
蔡伸（宋代）

楼下水潺湲。楼外屏山。淡烟笼月晚凉天。曾共玉人携素手，同月阑干。

云散梦难圆。幽恨绵绵。旧游重到忍重看。负你一生多少泪，月下花前。
咏老败斗鸡诗
周弘正（南北朝）

少壮摧雄敌，眄视生猜忌。一随年月衰，摧颓落毛驶。

闲观春光满，东郊草色异。无复先鸣力，空馀擅场意。
雨鸠
向雪湖（宋代）

曈昽晓日上帘旌，又听林鸠逐妇声。可笑天公无定向，只随汝辈作阴晴。
如梦令
美奴（宋代）

日暮马嘶人去。船逐清波东注。后夜最高楼，还有思量人否。无绪。无绪。生怕黄昏疏雨。
谢周睎颜寄惠新芽
虞俦（宋代）

摘鲜分送细茸茸，知在春山第几重。
包裹雅宜青箬篰，宠珍宁羡赤囊封。
{左石右靡}惊雪落岩前石，烹讶风生涧底松。
堆案文书吾欲睡，赖渠唤醒小从容。
送慈州茅主簿入道
黄庚（元代）

儒冠不戴戴星冠，人生荣华作梦看。
谱出三茅终得道，趣同五梦早休官。
月寒缑岭来笙鹤，春蔼慈州忆枳鸾。
笑指方壶最深处，凌空霞佩玉珊珊。
又和喜雨四首
刘克庄（宋代）

暮年台笠代羸骖，信步篱东过舍南。
稍喜农家行食麦，径催园户去移酣。
寻花公倘来过甫，置薤吾无可语参。
诸县丰登条教简，醉翁饮少已先酣。
次韵折仲古安抚端明食荔子感怀书事之作
李纲（宋代）

卧病闽山强自支，尝珍似与故人期。却嗟老眼伤心日，又见轻红着子时。

万事从来皆默定，一樽聊复赋新诗。使君不作楞梨看，他日逢人举似为。
偈二十七首 其十二
释绍隆（宋代）

离四句，绝百非，阃外风光谁得知。牛头没，马头回，空生岩畔碧知嵬。

一口吸西江，一句该万象。一月普现一切水，一切水月一月摄。

重重主伴，历历交参。品汇兹彰，人天正眼。如斯告报，只要知归。

苟或未然，便见生死。交谢寒暑，迭迁北里。豪家昨日歌兮今日哭。
题王尧章伫香亭 其一
乐雷发（宋代）

满池蜀锦照深衣，尽日凭栏课楚词。要识此花香绝处，露凉风细雨晴时。
赠鹿苑信公诗禅 其一
张孝祥（宋代）

诗卷随身四十年，忙时参得竹箄禅。而今投老湘西寺，卧看湘江水拍天。
琴曲歌辞。昭君怨
梁氏琼（唐代）

自古无和亲，贻灾到妾身。胡风嘶去马，汉月吊行轮。

衣薄狼山雪，妆成虏塞春。回看父母国，生死毕胡尘。
宁王进史图
陈克（宋代）

上林风暖脊令飞，玉带花骢侍宴归。汗简不知天上事，至尊新纳寿王妃。
短歌行
黄肃（明代）

来日苦少，去日苦多。
人生不满百，痛当奈何！当复奈何！不如沽美酒，置此高
堂上，与君长笑歌。
峻阪无停车，急川无停波。
不如沽美酒，置此高堂上，与君长笑歌。
人生不满百，当复奈何！痛当奈何！来日苦少去日多。
有感
史济庄（清代）

故园重返慨沧桑，屈指虚抛驹隙光。多病常教翻药谱，壮心降尽弃文章。

梦魂萦绕牵南国，身世提撕累北堂。翘首云天秋色里，飞鸿万里意苍茫。
七十初度自寿 其二
王汝仪（清代）

到底馀春不算春，龙钟犹复强摹神。惭余杖国年华晚，伴客登台节序新。

空际云烟多过眼，閒中风月且藏身。龙头莫漫占梁灏，合让诸公尺蠖伸。
山居杂诗九十首
曹勋（宋代）

早年困胡虏，惊痛失方寸。
居常虽勉勉，临事輙闷闷。
作字每误墨，裁诗或失韵。
老来疾益侵，薾然谁可论。
爽约
郑文宝（宋代）

吟绕虚廊更向阑，绣窗灯影背栏干。
燕栖莺宿无人语，一夜萧萧细雨寒。
临江仙（十一月二十四日同王幼安、洪思诚过曾存之园亭）
叶梦得（宋代）

学士园林人不到，传声欲问江梅。曲阑清浅小池台。已知春意近，为我著诗催。

急管行觞围舞袖，故人坐上三台。幼安与存之少相从。此欢此宴固难陪。不辞同二老，倒载习池回。
六祖传付偈颂 其六 初祖
黄裳（宋代）

本来无一亦无华，都向真空是一家。闻说一花还共笑，宁甘鬼窟作生涯。
蚬子和尚赞
释了惠（宋代）

行凭麽自在，得凭麽快活。
古庙当丛林，捞波作衣钵。
脚头到处江天阔。
杜少卿知陆州
宋祁（宋代）

三年去国别尧云，一箧书空此谤分。
贾谊有才偏陨涕，屈原何赋不思君。
谏囊久晦沈馀草，绶笥重开续旧薰。
几日班春向桑野，汉家新诏十行文。
和郡守彭吏部按视湖亭凡二首
周锷（宋代）

双虹倒影上瞻楹，碧水澄空一镜明。
野草闲花无限趣，短藜幽榜不胜情。
已知风月随人意，聊为湖山载酒行。
却讶锦囊赓梦草，坐令诗兴绕寰瀛。
雪溪亭观雨
王铚（宋代）

晚雨廉纤正满空，万峰多在暝云中。
风回变态何深浅，坐看天施水墨工。
临江仙·落拓江湖常载酒
吴伟业（清代）

落拓江湖常载酒，十年重见云英，依然绰约掌中轻。灯前才一笑，偷解砑罗裙。
薄幸萧郎憔悴甚，此身终负卿卿。姑苏城上月黄昏。绿窗人去住，红粉泪纵横。
为玄明村杨俊斋题周德玄画
龚诩（明代）

玉笛吹残夜，声声太古情。美人何处觅，霜月正凄清。
满江红（海棠）
刘克庄（宋代）

压倒群芳，天赋与、十分秾艳。娇嫩处、有情皆惜，无香何慊。恰则才如针粟大，忽然谁把胭脂染。放迟开、不肯婿梅花，羞寒俭。

时易过，春难占。欢事薄，才情欠。觉芳心欲诉，冶容微敛。四畔人来攀折去，一番雨有离披渐。更那堪、几阵夜来风，吹千点。
偈颂一百零二首
释慧远（宋代）

云笼岳顶，月印波心。
私道车马，官不容针。
著底一任著，不著底一任不著。
虎□龙句，兔头生角。
春光夜雨昼晴，不怕和根烂却。
偈颂二百零五首
释正觉（宋代）

乞食浙西苏与秀，人人奉佛家家富。
收拾几成三万缗，尚自不能供众口。
枫落
萧光绪（明代）

昨夜寒飙吹箨林，丹黄狼籍足伤心。或来四顾寻秋色，遥见山童扫白云。
短歌行 其二
陆卿子（明代）

君不不垂髫儿，倏忽为人父。君不不青蛾女，终作东家姥。

又不不华堂列绮筵，清歌杂妙舞。须臾烛尽乐无声，寂寂寥寥何所睹。

人生亦如斯，一往无今古。白日不肯住，红颜渐成土。

短歌行，声最苦。
寿乡衮讷斋先生 其三
吴龙翰（宋代）

当年河岳已储神，理乱分明关一身。瑞应麟书知孔子，恩光凤诰见庚申。

世臣乔木苍苍日，驿使梅花岁岁春。笑指紫阳山作寿，会看重庆喜尤新。
游圭峰二十首 其一 入峡望圭峰
李之世（明代）

群峰趋谷口，绾胜有危桥。望望玉台寺，钟声来碧霄。

云迷天路迥，水接花源遥。况复高秋日，登临野思饶。
偈颂二十二首 其十
释道生（宋代）

阿剌剌，快雨快晴天渐热，看取而今甚时节。了即万法本来空，未了吾今为君决。
望姑苏
杨万里（宋代）

旷野平中天四垂，冻云罅里日平西。
水村人远看来短，茅屋檐长反作低。
最爱河堤能底巧，截他山脚不胜齐。
喜闻借得姑苏馆，百尺高台入杖藜。
山居
魏裔鲁（清代）

十丈丹梯百尺溪，绿杨村在众峰西。松门日暖眠花鸭，藓径云深护竹鸡。

卷幔远山青未了，携觞嫩草碧初齐。幽居最喜无尘事，时有春禽隔树啼。
浪淘沙
俞敦培（清代）

莺语绮窗前，唤醒幽眠。起来闲倚玉台边。慢理绿云轻挽髻，淡扫眉铅。

妆罢尚迁延，俏影如仙。海棠红得可人怜。手摘一枝重照镜，到底谁妍。
所居二室号书痴禅悦各成一诗·禅悦
葛立方（宋代）

多生业果种情田，鹫岭宗风好着鞭。
要使野狐惊铁杖，莫令黄着认金钱。
传衣虽落慧能后，成佛应居灵运前。
趺坐蒲团成冷淡，比从人役竟谁贤。
香山八景诗 其七 金紫岩溜
黄仲翁（元代）

垂绅初沥沥，漱玉乍玲玲。山色惊人目，泉流足我听。
和杜柳溪韵
黄庚（元代）

白发垂垂一老夫，年来渐觉世情疏。
石床梦冷和云卧，茅屋灯残共明居。
客至何妨赊鲁酒，家贫涉及典唐书。
羡君种柳清溪上。借我苔机学钓鱼。
冻坐
陆游（宋代）

湖海凄凉地，风霜惨淡天。
吾其去道近，无酒亦陶然。
刘丞相挽词二首 其二
欧阳修（宋代）

连章相府辞荣宠，拥旆名都出镇临。年少已推能宰社，乡人终不见挥金。

长蛟息浪归帆稳，乔木生烟蔽日深。平昔家庭敦友爱，可怜松槚亦连阴。
题
吕声之（宋代）

地接丹丘姥岭赊，山盘曲折状如蛇。每因过此瞻双陇，何必从旁置万家。

孝弟本根时润泽，诗书种子日萌芽。到来岂但春秋祀，酌水何妨一献花。
彭公堂
郭印（宋代）

一瞻遗像起遐思，庆历风流想见之。
政化宽平无后日，文词纯质似当时。
溪山寂寂人何在，林沼依依泽未衰。
堂共滩名俱不朽，十年清节斗星垂。
喜吴翁升见寻遂移就松下榻
郭第（清代）

独有高松下，偏宜日暮时。
野烟空翠合，丝雨半帘垂。
下榻元无住，逢君似有期。
不因成胜赏，何以慰遐思。
【南吕】一枝花　丽情
贯云石（元代）

银杏叶凋零鸭脚黄，玉树花冷淡鸡冠紫。红豆蔻啄残鹦鹉粒，淡梧桐栖老凤
凰枝。对景嗟咨，楚江风霜剪鸳鸯翅，渭城柳烟笼翡翠丝。缀黄金菊露，碎
绿锦荷花瑟瑟。
【梁州】叹落落情怀不已，恨匆匆岁月何之。拥并也似一片闲愁，撺掇出伤
心故事。往常时花笺写恨，红叶题诗，都做了风中飞絮，水上浮萍。痛煞煞玉连
环掂的瑕疵，碜可可锦回文揉的参差。瘦廉纤对妆奁金粉慵施，愁荏苒绣房中拈
针慵使，病恹渐锦筝ㄐ雁柱慵支。念兹，对此。匆匆岁月三之二，恰初三，早初
四。呖呖风前孤雁儿，感起我一弄儿嗟咨。
【黄钟尾声】雁儿，你写西风曲似苍颉字，对南浦愁如宋玉词。恰春归，早
秋至，多寒温，少传示。恼人肠，聒人耳，碎人心，堕人志。雁儿，直被你撺掇
出无限相思，偏怎生不寄俺有情分故人书半纸。
柳州谒柳侯祠 其三
钱楷（清代）

文词湖湘南，实始侯讲画。距今二千年，士类昧程尺。

六经诵未完，妄念科名弋。语以论孟义，理解半捍格。

安得乞侯灵，蓬心一洗易。再拜为荐馨，群言丐沥液。
止止庵即事
詹琰夫（宋代）

小结茅庵倚薜萝，主人心事定如何，
春风枕上邯郸梦，夜雨灯前云水歌。
岁月不堪频把玩，山林偏称小婆娑。
年来欲问长生诀，止止庵中养太和。
宿酂侯镇二首 其二
汪藻（宋代）

微凉初破候虫秋，水露草萤光不流。搔首与谁论往事，星河无语下城头。
绍兴孙察推席上
项安世（宋代）

孙郎觅句有新声，场屋当年更老成。
曾草摩空殿前赋，却来晚饭越中行。
僧廊罢雪窗犹曙，佛塔无风铎自鸣。
客到莫嫌花酒少，三从事与两卿卿。
除夜不寐饮酒一杯明日示大光
陈与义（宋代）

万里乡山路不通，年年佳节百忧中。
催成客睡须春酒，老却梅花是晓风。
临江仙·祖德绵绵盛
佚名（宋代）

祖德绵绵盛，家声烨烨传。流光重庆子生贤。想见朝来庭户、起重烟。对客延汤饼，呼童散彩钱。休夸骨瘦与神全。看取犀庭玉角、已朝天。
怀古
程通（明代）

乘暇须登百尺楼，兴亡满眼思悠悠。天高地下今犹昔，暑往寒来春复秋。

世事无情毛鬓改，关河有路利名忧。遥思广武英雄日，赤壁烟消酒一瓯。
万卷赞
智常（唐代）

出廓送钱嫌不要，手提葼笠向庐山。昔日曾闻青霄鹤，更有青霄鹤不如。
渼陂
郑谷（唐代）

昔事东流共不回，春深独向渼陂来。乱前别业依稀在，

雨里繁花寂寞开。却展渔丝无野艇，旧题诗句没苍苔。

潸然四顾难消遣，只有佯狂泥酒杯。
水调歌头
佚名（宋代）

云作伴，月为邻。
壮夫剑箭行
章甫（宋代）

壮夫宝剑擅太阿，誓将入海斩巨鼍。壮夫神箭妙穿杨，誓要登山射封狼。

提剑束箭海山至，踌躇四顾不轻试。旁观不解个中故，争问渠来何四顾。

渠听人言生浩叹，请教极目海山看。东海有鼍西海鲸，奔鲸党鳄又波生。

南山有狼北山貙，拍貙化虎又风呼。海妖山怪不胜指，剑箭茫茫何处是。
过梅溪省妻父臧翊善坟感叹 其二
刘一止（宋代）

寂寞松冈锁暮烟，平生忠信事茫然。臧孙有后真虚语，伯道无儿可问天。
寄大人二首 其一
朱淑真（宋代）

去家千里外，飘泊苦为心。
诗诵南陔句，琴歌陟岵音。
承颜故国远，举目白云深。
欲识归宁意，三年数岁阴。
过沙湖赋竹枝诗
吕诚（元代）

白沙湖头月色新，白沙湖里水如银。可是吴宫双玉管，听得一声愁杀人。
移家湖上作
王懋明（明代）

夙昔厌喧扰，湖堧聊聚庐。
五柳阴到门，客子携家初。
欢言治隐计，织屦兼艺蔬。
妻孥哂荒陋，而我良自舒。
鱼鸟适幽性，水竹澄贫居。
开帘峰翠繁，停舟潭月虚。
心与胜概遇，迹将城府疏。
养生黄精饭，销忧老氏书。
了悟损益理，何须儋石储。
食力愧伯鸾，攻文匪相如。
所长惟达命，天地宁穷予。
镜
丁谓（宋代）

外写龙鸾质，中含日月辉。
帝家金错重，人世玉荣稀。
掩匣隋珠秘，开奁赵璧归。
不须矜百炼，轩鉴洞幽微。
白雪歌
曹勋（宋代）

白雪如玉，皇人寿谷。
白雪如霜，皇人乐康。
还余驾兮归来，覃威德於八荒。
施夫人挽诗
孔武仲（宋代）

有子纡朝服，平居奉典彝。
蹉跎五鼎养，奄忽百年期。
故宅萱堂掩，新阡薤露悲。
遗芳托虀臼，仿佛九泉知。
还家寄吴世长兼简潘子真
李彭（宋代）

江头杨柳曲尘姿，弄日晴空百尺丝。骑省风流还有赋，吴筠英妙更能诗。

杀鸡为黍相期处，问雁呼卿政此时。下榻深惭徐孺子，非关劳者作歌辞。
次韵王巩九日同送刘莘老
苏辙（宋代）

头上黄花记别时，樽中渌酒慰清悲。
画船牵挽故不发，红粉留清未遽离。
小雨无端添别泪，遥山有意助颦眉。
十分酒盏従教劝，堆案文书自此辞。
满江红 廿年前，为人题小影，偶复见之，感而作
顾贞立（清代）

绣榻花关，记当日、轻涂嫩洒。曾有个、蛾眉蝉鬓，低头深拜。

捧砚有香舒小影，为他题咏增慷慨。猛回头、早是廿年前，真堪骇。

清扬句，今犹在。繁华梦，今难再。破丹青留得，文魔笔债。

光景尽随流水去，江山原是桑田海。算百年、三万六千场，休惊怪。
赠天竺聪道人
释道潜（宋代）

完完明月珠，蓄彼万丈渊。径寸不可睹，馀辉媚清川。

道人实有道，胶口默不传。心闲气自和，眉宇常蔼然。

邦人昔致师，欲以居法筵。文移动帅府，礼数端亦虔。

冥鸿避网罗，矫翼从高骞。朅来灵山隅，圆蒲味深禅。

盛德不自显，与物同周旋。儿曹恃文采，毫末争丑妍。

相逢广坐间，肯顾斯人贤。茫茫大化中，浮名暂腥膻。

吾知道人意，反汝生哀怜。
压云亭
张孝祥（宋代）

登临多好处，第一压云亭。水作高低白，山分远近青。

人家半烟树，客柁满春汀。剩欲留连晚，归时更摘星。
题陈直卿一碧万顷
朱德润（元代）

浩荡具区尾，苍茫不断流。水光浮四际，云气接三州。

日月双丸吐，江山万古愁。吟轩未能敞，乡思独登楼。
寄刘凝远丈二首 其二
赵蕃（宋代）

水云痛饮玉光诗，胜践那容俗子知。此乐祇今宁梦见，临风空尔费怀思。

苏门长啸谁能和，赤壁成功顾已迟。当日唱酬谁复与，皆云骥子好男儿。
离楚夜泊高丽馆寄杨克一甥四首
张耒（宋代）

水天夕云重，不雨衣自湿。
夜寒更士语，鸡唱舟子急。
青黄数宿莽，苍茫暗原隰。
高城亦何有，倚樯成独立。
茅舍独饮
朱熹（宋代）

出身从吏役，驱车涉穷山。日落阴景晦，天高风气寒。

岂无斗酒资，独酌谁为欢。一杯且复醉，百念中阑干。
风雨凉甚一首
刘克庄（宋代）

淅淅吹庭树，铮铮溅瓦沟。
乍除秦酷吏，重见晋清流。
山有月行脚，溪无风打头。
不知楚台客，何以说悲秋。
朱陵洞
张孝祥（宋代）

黑云起我趾，白雨过山脚。却立朱陵洞，一望紫虚阁。

神丹吾已必，仙臂真可握。试向静处听，空濛有笙鹤。
友人曾无疑示予真索赞
周必大（宋代）

懒逐溪风偶度云，聊同江月戏分身。
谁知郑馹多佳客，也着骀佗一恶人。
追和常建叹王昭君
徐夤（唐代）

红颜如朔雪，日烁忽成空。泪尽黄云雨，尘消白草风。

君心争不悔，恨思竟何穷。愿化南飞燕，年年入汉宫。
挽程夫人词
林季仲（宋代）

金章朱毂烂盈门，春入仙翁笑颊温。
曳杖时时过他客，含饴日日弄诸孙。
风高浙水惊霜叶，月落黟山泣晓猿。
丹旐悠扬转寒日，尚疑帘下彩衣翻。
和洪玉甫秘监荔枝三
苏籀（宋代）

闽中谱殊盛，唐相赋初工。
万点凝霞赤，三危滴露丛。
驱芦抵乌鹊，投李饫儿童。
子美吟西蜀，樱桃先后红。
题巫山瞻华亭
邓谏从（宋代）

崚嶒玉削三千丈，翠泼岚光冷相向。风含太古云气长，变化溟濛纷万象。

阴晴一日具四时，天籁壑深虚自响。神山娟妙擢群参，锦绣铺张献奇状。

蟠根积铁汇百川，龙矫蛟翻饶跌宕。势连三楚此开国，故垒荒宫带溪瀼。

楼台井邑老风烟，环佩清闻驻仙仗。竹林风味便读易，久与江山为辈行。

鸣弦馀暇豁心眼，戏著飞阑云雨上。爽明自可达壅蔽，野获又何劳草创。

政和民气长似春，景迥心平过于掌。征鸿明灭志何杳，黄鹄追随意尤放。

当年李杜经行处，太史银钩刻青嶂。宝刀珠瑟出耕垦，曲水纤腰迷草莽。

牢盆古隶杂秦篆，飞动閒摹永平样。珊瑚交柯炯不蚀，髣髴将军勋业壮。

英雄繁盛随流水，时有竹枝赓牧唱。孔泉文物起骚经，国色明妃守孤尚。

我家峨眉紫翠间，为爱奇峰甘蒟酱。秋风野水忆丝莼，击汰夷犹理烟榜。
送史水东访馀干张千林
黎廷瑞（宋代）

永夜一灯青，相逢话苦心。悠悠拾翠梦，袅袅采芝吟。

小雨黄花健，西风荷叶深。何须笑摇落，春意在山林。
幽居戏咏
陆游（宋代）

清泉遶屋竹连墙，回首微官意已忘。
小瓮带泥收洛笋，细鳞穿柳买河鲂。
黄旗万里无侯骨，红烛千锺有酒肠。
欲起九原谁可友？兰亭修禊晋诸王。
自孟津舟西上雨中作
韦庄（唐代）

秋烟漠漠雨濛濛，不卷征帆任晚风。百口寄安沧海上，

一身逃难绿林中。来时楚岸杨花白，去日隋堤蓼穗红。

却到故园翻似客，归心迢递秣陵东。
蜀汉
吴殳（明代）

季世唐虞只此时，泗亭天壤哲人违。三交城下波声急，五丈原头日色微。

西国无烟生火井，东邻有女落蟂矶。不关钟邓能缘险，黄皓谯周尽识几。
斗百草
晁补之（宋代）

别日常多，会时常少天难晓。正喜花开，又愁花谢，春也似人易喜。惨无言、念旧日朱颜，清欢莫笑。便苒苒如云，霏霏似雨，去无音耗。

追想墙头梅下，门里桃边，名利为伊都忘了。血写香笺，泪封罗帕，记三日、离肠恨搅。如今事，十二楼空凭谁到。此情悄。拟回船、武陵路杳。
出峡
李纲（宋代）

出峡日将暮，绮霞连水明。山遥欣野阔，海近觉江平。

稍稍洲渚转，霏霏烟霭生。舟人喜风便，时发棹讴声。
昭君怨 赠吴知纲
马钰（金朝）

急性更为慢性。意静自然心静。憎爱两俱忘。绝炎凉。
虎绕龙蟠光莹。丹结玉童邀请。舞袖出昆冈。赴蓬庄。
暗香 题子申书红梅，和梦窗韵
程颂万（清代）

坠巢冬茸。款旧时月色，中门斜阖。薄醉晕朱，疏槛低鬟拗花湿。

蟠屈檀龙喷火，袅空际、晴香稠叠。傥画向、山驿僧楼，烟冷殢愁靥。

归急。乱云叶。盼管领瘦春，茜魂安帖。远簃梦接。独自黄昏怕深入。

芳约彝陵路杳，空寄讯、玉梢残蜡。黯岁序、飘尽也，墨深恨匝。
送朱静佳簿君归
潘玙（宋代）

武夷山下路，此去几时程。
检历冬将暮，驱车月正明。
客边聊话别，吟里莫寒盟。
只怕除书到，中途趣入京。
陈伯纪列岫三首
曾丰（宋代）

江濒湱湱不容暑，竹杪骚骚那揽尘。
只隔一重窗纸影，蚤分俗客与幽人。
桃源忆故人
朱敦儒（宋代）

玉笙吹彻清商后。寂寞弓弯舞袖。巧画远山不就。只为眉长皱。

灵犀望断星难透。立到凄凉时候。今夜月明如昼。人共梅花瘦。
南郊祠所上章摄事二首 其二
宋祁（宋代）

上辛兹摄事，瑞祝本通天。自此春秋笔，还书大有年。
次韵和秘书省林舍人校书寓兴五首 其三
刘攽（宋代）

勇夫常作三军获，辩士多从五鼎烹。到了是非皆妄想，不缘侥倖亦无名。

小山丛桂容招隐，负郭良田任耦耕。倚伏会应齐北叟，朱愚那复问南荣。
霜叶飞·九日，依梦窗韵
李岳瑞（清代）

乱云孤绪。西风外、吴天无恙烟树。去年佳节罢传杯，鼓角声中雨。

怅一霎、华年过羽。沧桑容易悲今古。看遍插茱萸，老至怯登临，载酒且寻蛮素。

休念雉尾云寒，鲸鳞月冷，杜陵秋兴愁赋。雁啼偏爱近歌前，泪掩铜仙语。

尽手折、衰杨怨缕。荒江寂寞玉龙去。问几时成归计，细菊香醪，故山高处。
春日小园忆张六
刘敞（宋代）

不见张公子，春游分寂寥。独行愁楚泽，何处榜吴桡。

芳树皆宜笑，垂杨总细腰。一樽成强醉，四望欲魂销。
梦谢亭
朱庆馀（唐代）

梦后何人见，孤亭似旧时。褰开诚得地，冥感竟因诗。

不往过应少，悲来下独迟。顾惭非谢客，灵贶杳难追。
分题送友得忠孝庙
贝琼（元代）

丈夫死殉国，于道讵非宜。烈烈卞侍中，忍顾王室危。

枭獍敢为卞，我师焉可支。跃马婴其锋，以肉充虎饥。

苦战既不旋，有子亦从之。精忠贯日月，未惭马革尸。

至今石头下，尚使行人悲。郁郁冶城山，秋风吹古祠。

送客远相过，慷慨伤我怀。当时诸老臣，清谈竟何为。

酌酒酹英魂，忠孝以为规。
和程适正见赠二首 其一
李昭玘（宋代）

壮岁干名幸起家，十年蹭蹬一长嗟。凭陵初托风前鹢，淘汰终随浪底沙。

没得玄机问黄檗，却将齐物付南华。感君怜我贻佳句，一段秋光照晚霞。
送选上人
释行海（宋代）

江天雁过客心遥，一舸凉风八月潮。
七十二湖烟雨岸，蓼花枫叶正萧萧。
望江南
陈朴（宋代）

丹九转，纯一太初颜。内外无为常抱朴，纵横海外与人间。功行积丘山。

青阙诏，玉简赐金环。饮罢刀圭乘羽驾，旌幢箫鼓过天关。朝帝列仙班。
次韵曾中父登临川郡书事
吴可（宋代）

戈甲何为盛，田园已就荒。
仅能移北阜，未暇隐东墙。
寂寞交亲远，漂零道路长。
归心随断雁，离思感垂杨。
避寇湘江外，依刘汝水傍。
闾阎嗟逼仄，登眺喜宽凉。
远岫谁能屐，寒溪竟欲航。
冰盘悲玉井，风簟爱筠床。
地尽妖氛气，春余草木光。
宝薰烟雾细，仙茗笑谈香。
接武青云路，论文绿野堂。
虎皮空自悦，猿臂定谁攘。
取友真多益，求田苦未臧。
撑肠披锦绣，漱石饱膏肓。
隐逸追元亮，风骚近子昂。
栖鸦啼古堞，幽槛倚斜阳。
离乱知谁健，行藏只自伤。
旧巢看燕燕，今雨任浪浪。
道胜依鶖子，才高叹夜郎。
五峰兴不浅，星叹拟文章。
泊姚江
王安石（宋代）

山如碧浪翻江去，水似青天照眼明。
唤取仙人来住此，莫教辛苦上层城。
寄曹载德谏议二首 其一
陈渊（宋代）

不将尘土叹徒劳，白首驱驰任所遭。鸾凤尚能安枳棘，鸴鸠何敢厌蓬蒿。

论材竞欲推囊颖，备物何由数涧毛。末路固穷真自许，未应延颈试鸣号。
同宋长江登江店唐氏山阁
李新（宋代）

白头记室朱颜令，山阁忙来去却迟。
碍尽江天松不管，吹平沙却雁应知。
思倾竹叶疑无分，要赋梅花恰是时。
王粲从军归信近，贮囊试看几多诗。
登石伞峰
齐推（唐代）

能以郡中暇，不遗尘外踪。啸俦得鸳鸯，探策入云松。

缘径历空得，望崖来剑峰。况当会天人，复此陈歌钟。

贱子固多癖，偶兹安一峰。步林欣有适，筑室幸可容。

宁期樵牧处，忽与轩盖逢。仰荷高兴属，俯惭危磴重。

攀幽破岩霭，践滑触苔封。秋景山光动，寒丛菊艳浓。

赏心惬觞酌，逸韵陶襟胸。仍叨勒名字，永纪今所从。
十二声诗 其七 梵声
成鹫（清代）

此声满天下，止有一人能。万籁寂还寂，孤峰层又层。

无情堪说法，离句即传灯。流布人间遍，浮生听未曾。
九日不出魏衍见过
陈师道（宋代）

九日登临迫闭藏，老怀无恨自凄凉。
山头落帽风流绝，壁面称诗语笑香。
冲雨肯来寻此老，拂床聊待熟黄粱。
独无樽酒为君寿，正使秋花未肯黄。
初四日妍暖如春
赵蕃（宋代）

薄雪未满旱，苦晴翻居暄。
长林无悴色，幽鸟亦多言。
纵喜春当复，还忧病作烦。
梅花愆驿使，芳草望王孙。
南陌词 其三
王翰（唐代）

南陌东边草染裙，嫩青深翠一时新。王孙去后无消息，春雨春烟恼杀人。
西山十记·记七
袁中道（明代）

既栖止崖，晏坐之余，时复散步。循涧西行，攀磴数百武，得?曰中峰。门有石楼，可眺，有亭高出半山，可穷原隰。墙围可十里，悉以白石垒砌，高薄云汉，修整中杂之纡曲。阶磴墀径，石光可鉴，不受一尘，处处可不旋簟席而卧，于诸山中鲜洁第一。刹中仅见一僧，甚静寂。予少憩石楼下，清风入户，不觉成寐。既寤，复循故涧，涧涸，而怪石经于活流冲击之后，堕者，偃者，横直卧者，泐者，背相负者，欲止未止，欲转不获转者，犹有余怒。其岸根水洗石出，亦复皱瘦，凌赠崎?钦，陷坎罅中，松鼠出没，净滑可人。舍涧而上碧峰，得寺曰弘教，亦有亭可眺也。有松盘曲夭乔，肤皱枝拗，有远韵。间有怪石，佛像清古，亦为山中第一。降复过翠崖，循涧左行山口中，为曹家楼。有桥可憩，竹柏骈罗，石路宛转，可三里许，青苔紫驳，缀乱石中，墙畔亦多斧劈，石骨理甚劲。意山中？多怪石，去其土肤，石当自出。无奈修者意在整齐，即有奇石，且将去天巧以就人工，况肯为疏通，显其突兀奋之势者乎？绝顶有亭，眺较远，以在山口也。此处门径弘博，不如香山，而有山家清奥之趣，亦当为山中第一也。
寄题朱景元直节轩二首
杨万里（宋代）

月到梢头十倍明，风来叶底百分清。
尽言直节无人会岁，脕君年太瘦生。
题画桃桃边有竹数竿又有鸟集于桃上
蒋冕（明代）

东风庭院夕阳斜，静对疏篁玩物华。忽见夭桃笑相向，始知春色到寒家。
题元祐诸公跋窦三川诗卷后
许及之（宋代）

门前流水古犹今，不见钟期但苦心。每忆承平爱人物，有谁埋苦向山林。

一官黄绶甘肥遁，百首清诗共赏音。自笑抱关人录录，亦将名字托碑阴。
饮酒拜浪婆
林希逸（宋代）

对饮敲铜斗，声声应浩歌。频斟江上酒，亟拜浪中婆。

深浅倾浮江，低回舞短蓑。白头高似屋，素袜想凌波。

江远如神在，杯长奈我何。却怜独醒客，憔悴赋湘娥。
奉和袭美先辈悼鹤
张贲（唐代）

池塘萧索掩空笼，玉树同嗟一土中。莎径罢鸣唯泣露，

松轩休土但悲风。丹台旧氅难重缉，紫府新书岂更通。

云减雾消无处问，只留华发与衰翁。
西泺渔樵
萧蕃（明代）

一湾碧水漾清波，野舍村居趣更多。烹鲤采薪随处乐，渔歌咏罢听樵歌。
午困
赵师秀（宋代）

午困因书又见寻，自添茶鼎候微吟。
病身未觉春风暖，柳色无端日日夜。
出都来陈，所乘船上有题小诗八首，不知何人
苏轼（宋代）

鸟乐忘置罦，鱼乐忘钩饵。
何必择所安，滔滔天下是。
感兴
吴龙翰（宋代）

多病频辞客，无人自掩扉。
劚松供药火，葺叶补渔衣。
日月双丸疾，乾坤一粟微。
不须求外道，悟此是玄机。
岑公洞
范仲黼（宋代）

石壁虚涵云气深，水帘簌簌堕璆琳。
客来但爱幽栖好，谁识岑公万古心。
寄君时弟
彭汝砺（宋代）

日夜风前听好音，书来一读一伤心。泪摇眼尾催花发，愁结眉头见雪侵。

秋径自栽彭泽菊，夜堂时奏武城琴。事多不废看书否，白首知君惜寸阴。
武夷精舍十咏·茶灶
袁枢（宋代）

摘茗蜕仙岩，汲水潜虬穴。
旋然石上灶，轻汎瓯中雪。
清风已生腋，芳味犹在舌。
何时棹孤舟，来此分余啜。
黄甘
司马光（宋代）

黄金缀缥蒂，摇落楚江涯。采助杯盘胜，羞将橘柚偕。

时移香不变，物远味尤佳。欲种沧洲树，何年此意谐。
偈颂七十六首
释师观（宋代）

结夏又十日，个事作麽生。
无风荷叶动，决定有鱼行。
游月岩诗
朱翌（宋代）

赫日方正中，忽见第二月。
老木盘硬枝，扶疏真桂叶。
烟云成显晦，弦望靡盈阙。
初无大小余，可以历没灭。
但能照行人，千古此山侧。
却笑天上轮，昼夜不停辙。
同柳吴兴何山
吴均（南北朝）

王孙重离别，置酒峰之畿。
逶迤川上草，参差涧里薇。
轻云纫远岫，细雨沐山衣。
檐端水禽息，窗上野萤飞。
君随绿波远，我逐清风归。
挽礼侍中舍朔斋刘公三首
刘克庄（宋代）

玄都观里曾联句，铁壁堂中许附名。
客舍炊粱成蝶梦，僧庐煨芋忽鸡鸣。
君贤惜不登台辅，吾耄何堪拜老更。
直待无身始无恨，有身死到恨难平。
诗偈 其一三五
庞蕴（唐代）

我是凡夫身，乐说真如理。为性不悭贪，常行平等施。

凡夫事有为，佛智超生死。作佛作凡夫，一切自繇你。
剑门关
陆游（宋代）

剑门天设险，北乡控函秦。
客主固殊势，存亡终在人。
栈云寒欲雨，关柳暗知春。
羁客垂垂老，凭高一怆神。
肇上人居京华甚久别余归闽作此送之
释德洪（宋代）

毳帽驼裘一尾轻，半开便面气如春。醉归穿市月随人，此境要非吾辈事。

摩头忽忆海山滨，蕨芽荔肉齿生津。十分春压能眠柳，一再风撩解笑花。

故山应摘雨前茶，从我觅诗如触鹿。为君肥字作栖鸦，句中有眼莫惊嗟。
寄殷尧藩（一作再寄殷尧藩秀才）
许浑（唐代）

直道知难用，经年向水滨。宅从栽竹贵，家为买书贫。

就学多新客，登朝尽故人。蓬莱自有路，莫羡武陵春。
读齐世家
张方平（宋代）

默坐磻溪素发垂，商周于此系兴衰。机深正似忘机者，应被沙鸥静处窥。
和陆元钧颂四首 其四
释惟照（宋代）

夜堂人静雨霏霏，润泽焦枯总不知。堪笑当年净名老，对文殊语恰如痴。
寄平甫
王安石（宋代）

少时为学岂身谋，欲老低徊各自羞。
乘马从徒真扰扰，求田问自转悠悠。
弦歌旧国平生乐，鞍马新年几日留。
坐想摇鞭杨柳路，春风先我入皇州。
次韵王省干 其三
陈造（宋代）

王侯文振奇，人作高山仰。世学方波颓，渠独不流荡。

诸生畏雄骜，六艺厚涵养。遥知落诗笔，高像寄逸想。
耒阳道中
游次公（宋代）

山头磴石危梯险，山下荒田野草悲。
更著秋风吹两鬓，不消几日尽成丝。
临江仙（富池岸下）
刘学箕（宋代）

人在空江烟浪里，叶舟轻似浮沤。此心无怨也无忧。汉江迷望眼，衮衮直东流。

两岸荻芦青不断，四山冈岭绸缪。晚风吹袂冷飕飕。谁知三伏暑，全似菊花秋。
贾文元生日
范纯仁（宋代）

宝运兴王国，真贤降帝庭。乾坤深毓粹，河岳共储灵。

庆泽贻谋远，光华变世丁。精心该古学，夷步涉仙扃。

虎变腾彪蔚，鹏飞绝窈冥。畋占渭滨兆，梦肖傅岩形。

姬旦兴周典，桓荣授汉经。四聪延启沃，百辟仰仪刑。

金节临全魏，天声震北溟。仁恩宣雨露，威令肃风霆。

玉垒兼前好，黄枢冠旧厅。出封仍衮职，开国直龙廷。

乐育先儒学，忧勤察讼囹。谈宾延白屋，卫剑匣青萍。

体貌师臣贵，功名史笔青。朝廷方倚重，民物傒图宁。

大厦容栖翼，洪钟谢寸莛。徒能继舆颂，倾意祝遐龄。
空梁落燕泥
皇甫汸（明代）

金闺春色早，玉关芳信赊。
人归翻后燕，泪尽每先花。
户暗香泥积，梁低舞影斜。
不作双飞去，东邻王谢家。
登储潭庙临潭水观大树二首 其二
湛若水（明代）

习礼当时曾伐木，蔽亏日月失阴晴。不知曾有神仙过，试问祠前老树精。
送监作院潘供备 其一
邹浩（宋代）

盟府功臣奕世孙，低回筦库尚随群。干戈分职名虽武，诗酒忘随格自文。

倾盖二年嗟往事，赢粮一日指行云。江梅欺雪南枝发，如綍新除定此闻。
绍兴别庙乐歌五首
真宗（宋代）

曾沙表庆，正位椒庭。
徽音杳邈，宫台科刑。
虔修祀事，清酌惟声。
缩以包芳，昭格明灵。
云顶山次韵
吕陶（宋代）

地峻山形壮，周遭尽胜游。抱岩如拱手，转岭似回头。

老木凌空迥，浓云覆石幽。朝阳千里快，暮雨数峰愁。

涧底猿随鹿，松颠鹤胜鸥。香花开静宇，烟火认他州。

宝翰中朝锡，神灯半夜留。势容逋客恋，景许化工偷。

雪色连年贮，岚光几院收。仙葩多踯躅，野果号猕猴。

法印传无碍，禅机问即酬。丛林分径路，莲社得朋俦。

眼远层霄阔，心澄外物浮。登临豁尘抱，今古信悠悠。
送夏侯审参军游江东
李嘉祐（唐代）

袖中多丽句，未遣世人闻。醉夜眠江月，闲时逐海云。

荻花寒漫漫，鸥鸟暮群群。若到长沙苑，渔家更待君。
二月十一日夜风月甚佳过水绘园听诸郎弦管灯
陈维崧（清代）

弹地弦清，飘来笛脆，曲室诸郎歌管。
他乡风月佳无比，只是中年以后，心情顿懒。
遥忆故园妆楼上，镇玉臂云鬟凄断。
伤心处，何事尊前，一声河满。
却是绛河欲没，珠绳乍转。
画角谯楼哀怨。
旧事如尘，新愁似梦，可惜一场分散。
奈天涯滋味，瞒不过、南归鱼雁。
吮霜毫、才提还倦。
莫虑春寒，罗衾红泪暖。
四皓对奕图
蒋冕（明代）

商山山上多紫芝，长年采撷疗我饥。白云深处且高卧，醒来还对石上棋。

戋戋束帛来何所，笑向长安揖高祖。储皇不易汉鼎安，竹帛芳名照千古。

拂衣归去旧岩扃，飞鸿天外仍冥冥。松桂清阴今在否，世人谁解入丹青。
过使华亭悼七友
黄公度（宋代）

恶石乱峥嵘，胡为君此行。
功名成底事，舟楫误平生。
天远宁容问，滩流本自鸣。
林猿如会意，故作断肠声。
伤春
孟郊（唐代）

两河春草海水清，十年征战城郭腥。乱兵杀儿将女去，

二郭三郭花冥冥。千里无人旋风起，莺啼燕语荒城里。

春色不拣墓傍株，红颜皓色逐春去。春去春来那得知，

今人看花古人墓，令人惆怅山头路。
和主司王起（一作和主司酬周侍郎）
李宣古（唐代）

恩光忽逐晓春生，金榜前头忝姓名。三感至公裨造化，

重扬文德振寰瀛。伫为霖雨曾相贺，半在云霄觉更荣。

何处新诗添照灼，碧莲峰下柳间营。
元友山
傅梦得（宋代）

清梦绕骚坛，相逢一笑间。
江湖无此友，声价重于山。
吟就髭犹撚，文穷鬓欲斑。
移家离城市，世事不相关。
梅花
孙应时（宋代）

眼明那得许精神，为问凡花隔几尘。
雪月故为三益友，乾坤又付一番春。
诗情消得吟成瘦，画手终应苦未真。
於我心期独何事，小窗清夜绝相亲。
【商调】集贤宾北
杜仁杰（元代）

七夕
暑才消大火即渐西，斗柄往坎宫移。一叶梧桐飘坠，万方秋意皆知。暮云闲聒聒蝉鸣，晚风轻点点萤飞。天阶夜凉清似水，鹊桥图高挂偏宜。金盆内种五生，琼楼上设筵席。
【集贤宾南】今宵两星相会期，正乞巧投机。沉李浮瓜肴馔美，把几个摩诃罗儿摆起。齐拜礼，端的是塑得来可嬉。
【凤鸾吟北】月色辉，夜将阑银汉低，斗穿针逞艳质。喜蛛儿奇，一丝丝往下垂，结罗成巧样势。酒斟着绿蚁，香焚着麝脐，引杯觞大家沉醉。樱桃妒水底红，葱指剖冰瓜脆，更胜似爱月夜眠迟。
【斗双鸡南】金钗坠、金钗坠玳瑁整齐，蟠桃宴、蟠桃宴众仙聚会。彩衣、彩衣轻纱织翠，禁步摇绣带垂，但愿得同欢宴团圆到底。
【节节高北】玉葱纤细，粉腮娇腻。争妍斗巧，笑声举，欢天喜地。我则见管弦齐动，商音夷则。遥天外斗渐移，喜阴晴今宵七夕。
【耍鲍老南】团圈笑令心尽喜，食品愈稀奇。新摘的葡萄紫，旋剥的鸡头美，珍珠般嫩实。欢坐间，夜凉人静已，笑声接青霄内。风淅淅，雨霏霏，露湿了弓鞋底。纱笼罩仕女随，灯影下人扶起，尚留恋懒心回。
【四门子北】画堂深，寂寂重门团，照金荷红蜡辉。斗柄又横，月色又西，醉乡中不知更漏迟。士庶每安，烽燧又息，愿吾皇万岁。
【尾】人生愿得同欢会，把四季良辰须记，乞巧年年庆七夕。
拟于精舍旁结小庵以处袁晖
陈献章（明代）

精舍岩西拟一台，松高竹密路斜回。草庵半属袁郎了，好带茶园一匮来。
雨中度东湖
袁燮（宋代）

宿霁埋山未肯收，晚风吹雨湿衣裘。
渔舠一叶烟波里，添我胸中万斛愁。
自律
金衡（清代）

托迹从嘉遁，居心合守谦。畋渔凭典籍，餍饫仗齑盐。

蛮触毋相斗，熊鱼未可兼。古人吾尚友，高枕到羲炎。
题画四首 其三 傅说筑岩
童轩（明代）

傅岩山下作胥靡，板筑躬操世未知。忽肖画图天上梦，看施霖雨济疮痍。
和赵七得屯田郎
刘敞（宋代）

童稚闻君赋上林，校雠偏愧接华簪。朝廷礼乐推先进，莫叹郎潜佩肘金。
招审知步月
赵蕃（宋代）

三年不对溪南月，况用哦诗向君说。
前山落雨此地雷，我自生凉人厌热。
林梢虽复乱蝉鸣，岂不大胜苍蝇声。
市声收尽浮桥寂，要子同来作细行。
读眉山集次韵雪诗五首
王安石（宋代）

戏摇微缟女鬟鸦，试咀流酥已颊车。
历乱稍埋冰揉粟，消沉时点水圆花。
岂能舴艋真寻我，且与蜗牛独卧家。
欲挑青腰还不敢，直须诗胆付刘叉。
过横远途中
陈宗远（宋代）

蚕桑事已过，耕稼老农勤。
桥断荒村雨，山埋半岭云。
小松穿石出，野水落田分。
茅店倾醨酒，相看亦论文。
和林簿二诗 其一
杜范（宋代）

忧喜从来巧聚门，刖人有足未为尊。人生何用家万石，世事还输酒一尊。

荒径赋归人已远，急流勇退意犹存。功名千古成何事，眼底荣枯不足论。
云湖渔乐图为陈茂叔赋
刘炳（明代）

船头书百册，船尾酒百壶。懒骑桃花马，濯缨云水湖。

手携珊瑚竿，不挂朱虎符。壮心捲笠泽，浩气凌东吴。

寒食春风三月暮，暖涨桃花香簇簇。弱水三千锦浪红，禹门九万晴涛绿。

身被紫团宫锦袍，灵槎不厌银河遥。丝纶垂虹八百丈，坐弄明月吹鸾箫。

罡风泠泠挽双袖，手扪箕尾闻云璈。醉来晞发支机石，鼓枻天津钓六鳌。
右军墨池
祖无择（宋代）

羌庐峰下归宗寺，曾是当年内史居。
茧纸世传遗蹟后，墨池人记作书初。
秋毫几老崇山兔，旧法空观得水鱼。
珍重僧家能好事，朱栏碧甃壮庭除。
外舅庄子尚生辰 其二
仲并（宋代）

家声久矣冠淮东，自喜升堂获拜公。每看云烟生笔下，故应丘壑满胸中。

祠公此日家山乐，明府他时社稷功。早晚锋车下吴会，西来犹想及春风。
款歌
周砥（元代）

秋月团团照药阑，水边帘幕晚多寒。
素娥不上青鸾去，借得银筝花里弹。
瑞龙吟·堕虹际
吴文英（宋代）

堕虹际。层观翠冷玲珑，五云飞起。玉虬萦结城根，澹烟半野，斜起半市。瞰危睇。门巷去来车马，梦游宫蚁。秦鬟古色凝愁，镜中暗换，明眸皓齿。东海青桑生处，劲风吹浅，瀛洲清泚。山影泛出琼壶，碧树人世。枪芽焙绿，曾试云根味。岩流溅、涎香惯搅，娇龙春睡。露草啼清泪。酒香断到，文丘废隧。今古秋声里。情漫黯、寒鸦孤村流水。半空画角，落梅花地。
诗三百三首 其五十九
寒山（唐代）

极目兮长望，白云四茫茫。鸱鸦饱腲腇，鸾凤饥徬徨。

骏马放石碛，蹇驴能至堂。天高不可问，鹪鵊在沧浪。
贤令山
张本中（宋代）

□□萦纡一径深，□看石壁起千音。
雨□□□来春溜，雾霭留空□昼阴。
坐对云山开远眼，静谐泉石会幽吟。
山阴东武定何□，妙趣何曾间古今。
送申职方还魏县
李攀龙（明代）

山中春色慰漂零，泽畔行吟见独醒。纵使冯唐淹省署，还如汲黯在朝廷。

漳河雨雪襜帷黑，大漠风尘燧火青。忆尔时危曾抗疏，至今诸将说龙庭。
子瞻与长老择师相遇于竹西石塔之间屡以绝句
苏辙（宋代）

远老陶翁好弟兄，虎溪庐阜久逢迎。
何须更要经平子，清议従来贵士衡。
句 其五
欧阳修（宋代）

蚤虱蚊虻罪一伦，未知蚊子重堪嗔。
齐天乐 同王乃荪
姚燮（清代）

月塍霜陌无车马，幽闲两三茅屋。水鹳浮青，山龙回赭，掩冉故家乔木。

风流自足。想傍纬分篝，理签课读。游倦东归，梦魂清傍芰栏曲。

莫须子真隐宅，讶叩门吠犬，客到谁速。拥被听诗，掀髯命酒，剪尽几条桦烛。

谭回尘绿。笑文字人间，画凫刻鹄。明更登楼，饱看千蠹轴。
田家 其三
梅尧臣（宋代）

荒村人自乐，颇足平生心。朝饭露葵熟，夜舂云谷深。

采山持野斧，射鸟入烟林。谁见秋成事，愁蝉复怨砧。
簇水•问侍儿月上花梢几许
董以宁（清代）

邮递春风，欢期暗写吴绫帕。记来心上，便打断、小姑閒话。

去把流苏收拾，等待银蟾挂。到半晌、却嗔郎诈。

天似画。想应是、红楼遮断，偏郎处，墙高么。知他来否，把堕髻、先轻卸。

且再閒呼小婢，看向回廊下。佯相报、月上花梢乍。
感事述怀，集杜二十首 其十四
陈肇兴（清代）

战哭多新鬼，江山非故园。几人全性命，作客信乾坤。

骨肉恩书重，蛟龙窟宅尊。四郊未宁静，无梦寄归魂。
和颖叔蓬莱阁
沈辽（宋代）

海上仙山豪，泛泛随狂潮。仙人毒其危，禺强资巨鳌。

澒洞绝世纷，于焉乐逍遥。长年誓不死，玉观何岧峣。

麻姑朝按行，洪崖莫相招。宴劳酌琼液，献酬肯相饶。

月里振金佩，风前吹玉箫。至真游乐地，世俗风波遥。

我本丘壑人，居然厌烦嚣。步此重阁峻，仙意何飘飘。

下视照湖春，浩荡生波涛。爱兹为中峙，想可娱洪高。

萧洒紫霞衣，淡泊颜氏瓢。聊乐白驹影，轩裳真𣙢牢。

贺老久不作，吾方饵金膏。轻身化羽翼，把袂穷丹霄。
立秋日饮刘公幕府
郭谏臣（明代）

幕府初开宴，凭轩花竹幽。凉风时自至，酷暑坐来收。

脍送银丝细，觞飞玉液流。夕阳宾客散，蝉噪已惊秋。
句 其一
施子安（宋代）

蝉唤翠阴声断续，鸟藏红叶响啁啾。
题杨氏聚义轩
黄裳（宋代）

聚义归清虚，无欠亦无馀。聚利赴嗜欲，自丧俄自续。

义在诗与书，利在金与珠。金珠壮人颜，俯仰一世间。

我去彼不随，彼去我不观。诗书入青瞳，藏蓄心腑中。

贻之修乃孙，操之修乃躬。秧种秀沃壤，愿饱万腹空。

源泉洌清甃，既与还不穷。开轩有意哉，短什嘉仙翁。

黾勉慎所交，高攀古人风。
挽陈孺人
刘克庄（宋代）

昨吊空闺涕未收，忍闻绋翣向斯丘。
不为尚子了家事，似与庞斯圆话头。
天下断无胶可续，人间最有剑难求。
潘郎文笔尤宜诔，想见新碑字字愁。
与处州吴千兵索金盘露
林光（明代）

磁瓶千里贮琼浆，一滴金盘露未尝。杨柳风偏吹醒眼，牡丹花不入愁肠。

閒吟莫助诗怀壮，静坐宁须舞袖长。春景满前催晚醉，大书吾笑为谁忙。
句
白居易（唐代）

生为汉宫妃，死作胡地鬼。
赠王副伴
袁说友（宋代）

将军年少时，束发在行伍。
西方顷多事，二十勇如虎。
一身殆百战，手足疮四五。
征行久边戍，肯惮服役苦。
西陲五十郡，一一经险阻。
一官三十年，铢积仅如许。
我闻中兴后，卷甲久未举。
宿将零落尽，屈指不可数。
政恐据鞍者，骄懦如婴乳。
时平偶无事，酒肉而子女。
问之行阵事，缩头而栗股。
有如将军乎，少小服军旅。
金疮历历在，末老勇亦贾。
抵掌谈世事，忠愤气如鼓。
愿欲奏君王，臣不知死所。
轻舟明月夜，慷慨闻奏语。
酾酒誓长淮，有力期共努。
归去觐前旒，此怀须尽吐。
游沅陵刘道人庵中唯一禅椅不置卧榻云不睡四十年矣戏作二绝 其二
王庭圭（宋代）

九曲江边云欲净，三更海上月华孤。金刀直入沧溟底，夺得骊龙颔下珠。
奉和虢州刘给事使君三堂新题二十一咏·柳溪
韩愈（唐代）

柳树谁人种，行行夹岸高。
莫将条系缆，著处有蝉号。
次韵吴宣义三径怀友
黄庭坚（宋代）

佳眠未知晓，屋角闻晴哢。
万事颇忘怀，犹牵故人梦。
采兰秋蓬深，汲井短绠冻。
起看冥飞鸿，乃见天宇空。
甚念故人寒，谁省机与综。
在者天一方，日月老宾送。
往者不可言，古柏守翁仲。
满江红·五十头颅
郭应祥（宋代）

五十头颅，早已觉、飞腾景暮。愁眼看、蜂黄蝶粉，草烟花露。莫做阳台云雨梦，休怀渭北春天树。怅城闉、多少踏青人，红尘路。怀古恨，凭书诉。倾国貌，障羞妒。记山阴陈迹，群贤星聚。对景裁诗真漫与，看花不饮成虚负。问落红、千点总随流，归何处。
周鲲山水十帧 其四 招提烟暝
弘历（清代）

远山城郭望依稀，落照秋江淡晚晖。古木烟深群鸟下，疏钟云杳一僧归。
忆越州
王随（宋代）

贺监赐湖名价高，云山吟赏抽江毫。
澄波杳渺醉欲去，烟光水月留归舠。
金丹诗四十八首
张继先（宋代）

扰扰浮生一梦间，几人回首锁三关。
黄婆压定分全易，白虎飞来投下难。
朱雀入炉三亩静，黑龟伏鼎一生闲。
昭昭妙理余知得，只欲藏机隐旧山。
朱墅
杨蟠（宋代）

白云今不去，惆怅昔人非。
叶落风前响，犹疑踏雪归。
华严岩
邢恕（宋代）

一簇僧房路屈盘，不逾城郭到林峦。
何人为假丹青手，写入轻绡挂壁看。
偈三首 其二
妙普庵主（宋代）

坐脱立亡，不若水葬。一省柴烧，二省开圹。撒手便行，不妨快畅。

谁是知音，船子和尚。高风难继百千年，一曲渔歌少人唱。
雪中
韦应物（唐代）

空堂岁已晏，密室独安眠。压筱夜偏积，覆阁晓逾妍。

连山暗古郡，惊风散一川。此时骑马出，忽省京华年。
赠守能师
释智圆（宋代）

高卧湖山畔，尘机任万端。
连云吟阁静，度水讲钟寒。
幽户碧嶂闭，新书雪夜刊。
却应趋竞者，相笑隐林峦。
长安逢韩掌邦时韩子拟出辽阳访剩师叔
释今无（明代）

一从彭蠡别，几岁广陵居。已得谋身策，毋膏出塞车。

路寒云气黑，霜苦月轮虚。不重空相见，知君愿有馀。
题雪毬花
高柄（明代）

玉簇云开雪作团，轻盈冷艳不胜寒。王孙蹴鞠归来晚，犹爱冰姿镜里看。
感遇 其二
许景樊（明代）

古屋昼无人，桑树鸣鸺鹠。苍苔蔓玉砌，鸟雀飞空楼。

向来车马地，今成狐兔丘。信哉达人言，戚戚复何求。
踏莎行 香颊啼痕
沈禧（元代）

朔雪砭肌，东风浃髓。不由中酒人憔悴。丁香暗结雨中愁，相思滴尽枝头泪。恨积巫山，情随湘水。斑斑点得残妆碎。待将濡墨染霜毫，缄情
和郑闳中仙居十一首 其八
陈襄（宋代）

我爱仙居好，家居十数人。民穷惟有疾，俸薄不知贫。

弟妹閒成癖，妻孥老未淳。自馀无所恨，寸禄及偏亲。
望月怀沈子培
郑孝胥（清代）

天风海色飒成围，独倚三更万籁稀。
不觉肺肝生白露，空怜河汉失流晖。
东溟自窜谁还忆，北斗孤悬讵可依。
今夕太虚便相见，屋梁留照梦中归。
出郊用劭农韵三首
吴潜（宋代）

怕见书空雁字连，可堪清泪落尊前。
谩因上浣休闲日，出见初秋莹净天。
人正慕羶争似蚁，谁能换骨蜕如蝉。
细思回客吾徒尔，而我何为独不然。
大涤洞天留题
陈德翁（宋代）

天柱峰头叠紫烟，遥看万玉耸相连。
云深九锁疑无路，翠豁一区我有天。
灵气袭人嘘石润，嗔雷飞雨响山泉。
倏然不类人间世，今日自惊平地仙。
登常山绝顶广丽亭
苏轼（宋代）

西望穆陵关，东望琅邪台。
南望九仙山，北望空飞埃。
相将叫虞九，遂欲归蓬莱。
嗟我二三子，狂饮亦荒哉。
红裙欲先去，长笛有余哀。
清歌入云霄，妙舞纤腰回。
自従有此山，白石封苍苔。
何尝有此乐，将去复徘徊。
人生如朝露，白发日夜催。
弃置当何言，万劫终飞灰。
袁仁敬歌
佚名（唐代）

天不恤冤人兮，何夺我慈亲兮。有理无申兮，

痛哉安诉陈兮。
宿青阳驿
吕本中（宋代）

灯火客帆尽，人烟村市幽。晚风号古木，高岸束黄流。

物色淮山近，春光雾雨愁。栖迟旧游地，来豁十年忧。
秦门。再吟
周昙（唐代）

盗贼纵横主恶闻，遂为流矢犯君轩。

怪言何不早言者，若使早言还不存。
咏秋月诗
虞羲（南北朝）

影丽高台端，光入长门殿。初生似玉钩，裁满如团扇。

泛滥浮阴来，金波时不见。傥遇赏心者，照之西园宴。
送心净头
释心月（宋代）

处尘劳界住深禅，几度悲心碎复圆。
得失是非都放下，头头皆我旧山川。
酬姚少府
贾岛（唐代）

梅树与山木，俱应摇落初。柴门掩寒雨，虫响出秋蔬。

枯槁彰清镜，孱愚友道书。刊文非不朽，君子自相于。
听松
荣光世（清代）

森然独得气之清，拔地长松谡谡鸣。一洗人间筝笛耳，天风激楚作秋声。
南郊庆成口号二十首 其十九
周密（宋代）

我将清庙周诗颂，泰畤汾阴汉史书。献赋可无徐穆伯，贡谀何取马相如。
唐人四马卷 其一
宋无（元代）

金衔初脱齿新齐，蹄玉无声赤汗微。昨日杏园春宴罢，满身红雨带花归。
春日五首·其一
秦观（宋代）

幅巾投晓入西园，春动林塘物物鲜。
却憩小庭才日出，海棠花发麝香眠。
逍遥咏
宋太宗（宋代）

水精宫殿月华明，白玉为墙火不侵。
八境风高骈羽驾，九重天上绛霞深。
物情晃朗无遮隔，非是凡间比类寻。
汗漫真游谁得到，桂花香洁影森森。
登忠勤楼听久孚贺架阁弹琴
汪广洋（明代）

画栋栖朝霞，层檐宿秋雾。
振衣坐前楹，援琴写中素。
幽泉鸣涧深，落花荡春莫。
油然闻至音，令人起遐慕。
暑雨
项安世（宋代）

屋下黄流可榜舟，屋头青瓦更鸣沟。
江吞平野鱼龙乐，雨闭深鸣鸟雀愁。
云气守闾围溽暑，水风排闼荐凉秋。
小窗一梦平生足，闲著渔蓑伴白鸥。
过安陆诗东郭同年本宽
徐威（明代）

秋风吹雁过西东，怪事无劳问太空。安陆江头一杯酒，月明寒浪逐孤篷。
项城主簿赵赋求书惹云亭为系二绝
李复（宋代）

东西飘忽本无心，留碍危檐便不禁。
向晚前山风力薄，等閒相引作轻阴。
谢郑广文和韵
郑清之（宋代）

鳣堂心醉经，精神应满腹。
温饱非所志，饮食不以目。
说诗称解颐，善问待攻木。
颇愁百斛量，孔庭惟立独。
俎豆答卫问，筐瓷欠邹漉。
曾子非养口，漆园且尊足。
时於清夜分，酌以翠勺绿。
聊浇磊磈胸，不废吾伊读。
每篇亦作句，如对纪书竹。
相逢盖初倾，一别桑重沃。
融尊惭坐满，鲁馈疏拜仆。
卫生不自宝，抑首亲患玉。
囊无谀墓金，米乏佳传斛。
厨烟爨人凊，蔬课园夫督。
粟瓶收秫田，黍酿用阴麴。
解同杜陵襟，期醉昌黎菊。
赤手当缚菟，白眼谩嗔俗。
庄虚左氏宴，觞肯西子属。
酒债负寻常，会期遭百六。
要须中圣贤，庶以展伯叔。
醉入无功乡，醒岂屈原族。
岸帻一笑粲，共赋醽酒醁。
有感二首（乙卯年有感丙辰年诗成二诗纪甘露之变）
李商隐（唐代）

九服归元化，三灵叶睿图。如何本初辈，自取屈牦诛。

有甚当车泣，因劳下殿趋。何成奏云物，直是灭萑苻。

证逮符书密，辞连性命俱。竟缘尊汉相，不早辨胡雏。

鬼箓分朝部，军烽照上都。敢云堪恸哭，未免怨洪炉。

丹陛犹敷奏，彤庭欻战争。临危对卢植，始悔用庞萌。

御仗收前殿，兵徒剧背城。苍黄五色棒，掩遏一阳生。

古有清君侧，今非乏老成。素心虽未易，此举太无名。

谁瞑衔冤目，宁吞欲绝声。近闻开寿宴，不废用咸英。
和较艺书事
欧阳修（宋代）

相随怀诏下天阍，一锁南宫隔几旬。
玉麈清谈消永日，金◇美酒惜余春。
杯盘饧粥春风冷，池馆榆钱夜雨新。
犹是人间好时节，归休过我莫辞频。
送大理金少卿赴阙以老成耆德重于典刑为韵兼
仲并（宋代）

霜余日初杲，遮留人拥道。
公来春向阑，公去秋垂老。
公当侍丹墀，正人国之宝。
行行那得留，仍视玉堂草。
时宰生日诗三十绝 其九
周紫芝（宋代）

当年轮奂落成均，法驾天临近至尊。万国儒生瞻圣化，一声清跸在桥门。
谨和老人九日
洪咨夔（宋代）

楼头独立夕阳西，摇落高风万木嘶。
人自官刍衔马口，我方社木荐豚蹄。
一尘不首青铜镜，万法皆空黑漆篦。
节后龙山应更好，秋光拍满锦障泥。
醉花阴 春景
曹尔堪（清代）

烘桃熨柳春方纵，红雨花梢重。风日近清明，几片榆钱，都算莺儿俸。

冷烟堆径和谁共，苔补闲阶空。杜宇莫频啼，不唤人归，只唤三更梦。
致政李祠部
郑獬（宋代）

画省仙翁绿鬓斑，林间高挂两朱轓。
更无归计买泉石，欲以清名遗子孙。
閒作好诗消白日，都将生事付清尊。
嗟予忧病为疏阔，不得携筇奉笑言。
落花
陈昉（宋代）

兰麝香消委废宫，纷纷漠漠夕阳中。
长门梦断金闺月，南国歌残玉树风。
流水池塘春色去，绿阴庭院彩云空。
西园半醉休回首，烟草凄凄雨正红。
送曾鸿胪归豫章
郭谏臣（明代）

握手临岐把浊醪，送君千里去江皋。清霜晓拂张华剑，朔气寒江范叔袍。

彭蠡帆收山月上，匡庐雁度楚天高。相逢不久重为别，两地应知梦寐劳。
三日嘉雨呈张守
刘克庄（宋代）

方寸忧勤匝四封，兵厨不爨鲜懽悰。
青苗暂阁农加额，朱表亲题帝动客。
便着蓑衣驾秧马，莫投铁简起湫龙。
邦人唤作张侯雨，三日油云泼墨浓。
次韵仲退山中小景四首 其二 荒陂凫鸭
徐瑞（宋代）

古埭浸寒漪，日至凡数四。沼洄沙水啮，芜废岁复岁。

野凫以为宗，出没有閒思。谁能静处观，为我画其意。
偈
释省念（宋代）

白银世界金色身，情与非情共一真。
明暗尽时俱不照，日轮午后示全身。
唐多令 衰草和穗平
王鹏运（清代）

难刬是愁根，连天没烧痕。漫萋萋、回首青门。陌上铜驼如解语，定相向、怨王孙。

别恨共谁论，凭高空断魂。更无烦、腊鼓催春。不见潜行悲杜老，曲江上、几声吞。
新秋
陆游（宋代）

蝉声满院送流年，又见秋风到海边。
旧友死来频入梦，新诗愁绝少成篇。
步头野水双飞鹭，林外人家一点烟。
顾影自惊如许瘦，囊空无药起沉绵。
宫中行乐词八首
李白（唐代）

小小生金屋，盈盈在紫微。
山花插宝髻，石竹绣罗衣。
每出深宫里，常随步辇归。
只愁歌舞散，化作彩云飞。

柳色黄金嫩，梨花白雪香。
玉楼巢翡翠，金殿锁鸳鸯。
选妓随雕辇，征歌出洞房。
宫中谁第一，飞燕在昭阳。

卢橘为秦树，蒲桃出汉宫。
烟花宜落日，丝管醉春风。
笛奏龙吟水，箫鸣凤下空。
君王多乐事，还与万方同。

玉树春归日，金宫乐事多。
后庭朝未入，轻辇夜相过。
笑出花间语，娇来竹下歌。
莫教明月去，留著醉嫦娥。

绣户香风暖，纱窗曙色新。
宫花争笑日，池草暗生春。
绿树闻歌鸟，青楼见舞人。
昭阳桃李月，罗绮自相亲。

今日明光里，还须结伴游。
春风开紫殿，天乐下朱楼。
艳舞全知巧，娇歌半欲羞。
更怜花月夜，宫女笑藏钩。

寒雪梅中尽，春风柳上归。
宫莺娇欲醉，檐燕语还飞。
迟日明歌席，新花艳舞衣。
晚来移彩仗，行乐泥光辉。

水绿南薰殿，花红北阙楼。
莺歌闻太液，凤吹绕瀛洲。
素女鸣珠佩，天人弄彩球。
今朝风日好，宜入未央游。
合门岭
袁桷（元代）

寒沙高冈聚，积溜开土门。地媪神功奇，兹焉奉帝尊。

先皇岁巡幸，属车烂华轩。令严植前茅，高下相攀援。

鱼贯别后殿，蚁行定前屯。飞丸落千尺，瞥裂惊危辕。

履险深自持，人情戒居安。寒云蔽出日，去去踰前村。
追赋九华
陈文蔚（宋代）

我闻九华名，未登九华峰。
睨视百里外，烟翳尝冥濛。
快意一披抉，几欲挟长风。
庶识真面目，高下俱迎逢。
飞雪如有意，未积先消融。
凌晨展清眺，万里开晴空。
炯然明吾眸，洗出青芙蓉。
未暇窥杳眇，固已领其宗。
忆昔访庐阜，妙处尝支筇。
景遇可题品，一一归诗筒。
九华名此邦，挺挺诸山雄。
若欲於五老，优劣定基中。
窃比之孔门，等级回与雍。
未敢谓覈论，折衷章泉翁。
凤栖梧
杜安世（宋代）

任在芦花最深处。浪静风恬，又泛轻舟去。去到滩头遇俦侣。散唱狂歌鱼未取。

不把身心干时务。一副轮竿，莫笑闲家具。待拟观光佐明主。将甚医他民病苦。
题老杜巡檐索笑图
陈杰（宋代）

茫端寒燠关生物，一粲疏花可得禁。
香影天机行世浅，风骚古思不言深。
姚道人乞颂
释正觉（宋代）

慈悲方便事，触处有工夫。
应变随声色，团团盘走珠。
热海行送崔侍御还京
岑参（唐代）

侧闻阴山胡儿语，西头热海水如煮。
海上众鸟不敢飞，中有鲤鱼长且肥。
岸旁青草长不歇，空中白雪遥旋灭。
蒸沙烁石燃虏云，沸浪炎波煎汉月。
阴火潜烧天地炉，何事偏烘西一隅？
势吞月窟侵太白，气连赤坂通单于。
送君一醉天山郭，正见夕阳海边落。
柏台霜威寒逼人，热海炎气为之薄。
芗岩山居孟夏二十绝
舒岳祥（宋代）

晨霞冠山椒，夕虹饮涧曲。
熊蹯未入唇，羊胛早已熟。
和择之赋枯木
张栻（宋代）

阴崖虎豹露须牙，元是枯槎着藓花。
不向明堂支万祀，玄冬苦节未须夸。
初冬夜集高正甫所居禅室
区大相（明代）

禅室信清幽，仙郎道气优。芳樽宜永夜，高论集名流。

月色松窗入，香烟桂席浮。阶苔初过雪，庭菊尚含秋。

灯下听千偈，杯中缓百忧。用持平等法，方待醉歌酬。
宋景平命赋隔窗花影
张耒（宋代）

午睡帘栊春日长，半消金鸭水沉香。
隔窗花影时来去，疑有东邻觇宋郎。
送曾裘父
张栻（宋代）

交旧间何阔，能来浃日留。
还寻佳橘颂，惜别仲宣楼。
探古书盈屋，忧时雪满头。
绝思黄阁老，招隐意绸缪。
出门寄弟睹子得
陈著（宋代）

半年腿卧近方仁，一出门来拂濯身。
交十月天村影好，连三日雨晚晴新。
青山无语自知我，黄叶是愁还可人。
谁信幽居便忘世，渔樵亦自有经纶。
三月诣陈逋民
蔡襄（宋代）

振衣凌晓色，霁野纵游韁。
莓润溪云重，春深山露香。
林幽风更细，院静日偏长。
曾是天皇外，相从识酒乡。
大川和尚赞
释广闻（宋代）

握拳透爪，有临济体裁。轮珠示人，类大颠风格。不欲露全身，惯无赃考贼。

十地吞声，二乘动色。聚一世精神，而用东山暗号。

鼓大地波澜，而疏东涧正脉。宜乎百川倒流，天下暴白。

如是模写，沧溟一滴。传金襕，倒刹竿，须是迦叶师兄始得。
和微之诗二十三首。和晨霞（此后在上都作）
白居易（唐代）

君歌仙氏真，我歌慈氏真。慈氏发真念，念此阎浮人。

左命大迦发，右召桓提因。千万化菩萨，百亿诸鬼神。

上自非相顶，下及风水轮。胎卵湿化类，蠢蠢难具陈。

弘愿在救拔，大悲忘辛勤。无论善不善，岂间冤与亲。

抉开生盲眼，摆去烦恼尘。烛以智慧日，洒之甘露津。

千界一时度，万法无与邻。借问晨霞子，何如朝玉宸。
西江月（送卫卿弟赴定远簿）
葛胜仲（宋代）

万卷旧推鸿博，一官且慰蹉跎。升平楼下赐危科。曾对颙昂黼坐。

燕颔从来骨贵，鸾栖尚屈才多。今宵且共入无何。定远功名么麽。
丁酉岁元日九里山中
王冕（元代）

授时无历日，献岁喜天晴。
道路何艰阻，山林似太平。
梅香清海国，柳色上江城。
且喜兰台近，疲民稍慰情。
拜星月慢
佚名（宋代）

贺新春，尽带春花、春旛春胜，是处春光明媚。
月园
林大钦（明代）

盈盈春园月，风动百花香。不见花开处，苍云蔽月光。